open-index/open-wikipedia-markdown huggingface dataset:
Hedvig Ulrika De la Gardie

**Hedvig Ulrika De la Gardie** (avioliitossa **Armfelt**; 29. marraskuuta 1761 Tukholma – 7. helmikuuta 1832 Tukholma) oli ruotsalainen kreivitär ja hovinainen. Hänen puolisonsa oli suomalaissyntyinen hovimies Gustaf Mauritz Armfelt.

De la Gardien vanhemmat olivat ylikamariherra, kreivi Carl Julius De la Gardie ja kreivitär Magdalena Christina Stenbock. Hän kuului isänsä puolelta De la Gardien ja äitinsä puolelta Stenbockin kreivisukuun. De la Gardien kasvatti nelivuotiaasta alkaen hänen tätinsä, kreivitär Hedvig Sofia von Rosen (o.s. Stenbock), joka oli kruununprinssi Kustaa Aadolfin (tuleva Kustaa IV Aadolf) ja tämän nuorena kuolleen nuoremman veljen ylihovimestarinna (*överhovmästarinna*). De la Gardiesta tuli jo lapsena Kustaa Aadolfin hovineiti.

De la Gardie nai vuonna 1785 vapaaherra Gustaf Mauritz Armfeltin. Avioliiton järjesti kuningas Kustaa III, jonka suosikki Armfelt oli. De la Gardie nimitettiin pian häiden jälkeen kuningatar Sofia Magdalenan hovineidiksi, ja pariskunta asui kuninkaanlinnassa. Armfeltin ajauduttua epäsuosioon he joutuivat asumaan vuodesta 1793 ulkomailla, aluksi Napolissa. Armfeltin saatua turvapaikan Venäjältä De la Gardie asui vuonna 1794 jonkin aikaa äitinsä suvun tiluksilla Liivinmaalla ja sitten miehensä luona Kalugassa. Hän vieraili vuonna 1797 yksinään Ruotsissa keräämässä perheensä omaisuutta ja neuvottelemassa lievennystä miehelleen poissaolevana langetettuun kuolemantuomioon. Armfeltia ei vielä armahdettu, mutta Ruotsin viranomaiset lopettivat hänen jahtaamisensa ulkomailla. De la Gardie auttoi miehensä maineen palauttamisessa Ruotsin hovissa vaikuttaneiden serkkujensa Sophie ja Axel von Fersenin avulla.

Kuninkaaksi tullut Kustaa IV Aadolf nimitti De la Gardien marraskuussa 1799 syntyneen poikansa kruununprinssi Kustaan kasvatuksesta vastanneeksi ylihovimestarinnaksi ja armahti samassa yhteydessä Armfeltin. De la Gardie hoiti tätä virkaa vuoteen 1803, minkä jälkeen hän ei saanut enää muita tehtäviä Ruotsin hovissa. Armfeltin siirryttyä vuonna 1811 pysyvästi Venäjälle De la Gardie jäi aluksi Ruotsiin, jossa hänen ylhäisyyden arvonsa poistettiin, mutta Venäjän keisari Aleksanteri I antoi hänelle myöhemmin samana vuonna ylhäisyyden arvonimen sekä *dame du palais et dame à portrait* -arvon Venäjän hovissa.

Armfeltin kuoltua vuonna 1814 De la Gardie asui Suomessa Armfeltin perintöön kuuluneessa Halikon Joensuun kartanossa sekä osan aikaa Turussa. Vuoden 1827 Turun palon jälkeen hän muutti takaisin Tukholmaan, jossa hän kuoli vuonna 1832. Hänet on haudattu miehensä vierelle Halikon kirkkoon.

De la Gardielle ja Armfeltille syntyi yksi tytär ja seitsemän poikaa. Kolme aikuisiksi elänyttä poikaa olivat kenraali ja senaattori Gustaf Magnus Armfelt, ministerivaltiosihteeri Alexander Armfelt sekä kenraali Carl Magnus Wilhelm Armfelt. De la Gardie kasvatti myös yhden miehensä aviottomista tyttäristä sekä tämän yhden sukulaistytön. Tieteilijä Eva Ekeblad oli De la Gardien täti.

## Lähteet

## Aiheesta muualla
HOGA

**HOGA** eli **hyperornitinemia ja silmän suoni- ja verkkokalvon pyörörappeuma** on suomalaisen tautiperinnön sairaus, joka johtaa vähitellen vaikeaan näkövammautumiseen.

HOGA-potilaiden aminohappoaineenvaihdunta on poikkeava. Ornitiiniaminotransferaasin toiminta ei ole tavanomaista, joten ornitiinipitoisuus on sairaudessa huomattavasti suurentunut. Ornitiinia erittyy parin muun aminohapon tavoin potilaan virtsaan. HOGA:n taudinkuvan edetessä silmän herkät verisuonet vaurioituvat ja sairastuneelle kehittyy näkövammautumiseen johtavia suonikalvon sekä verkkokalvossa pyörörappeumamuutoksia. Tyypillisesti näköoireet ilmenevät ensimmäisen kerran kouluikäisellä lapsella. Likinäköisyys etenee vaikeammaksi, näkökenttä on usein putkimaiseksi kaventunut viimeistään 40 vuoden iässä ja sairastuneille kehittyy harmaakaihi. Silmäoireiden lisäksi HOGA:an liittyy lihasoireita, jotka voivat ilmetä lihasheikkoutena ja puutumisena. Osalla potilaista esiintyy lihasrappeuma.

HOGA johtuu kromosomin 10 alueen 10q26 tietyn geenin mutaatiosta. Sillä on peittyvä periytymistapa. Suomalaisista HOGA-potilaista lähes kaikilla on sama valtamutaatio, jota ei ole tavattu Suomen ulkopuolella. Joskus mutaatio on jäänyt tunnistamattomaksi tai poikennut valtamutaatiosta. Suomessa HOGA:n ilmaantuvuus on noin 1/60&nbsp;000 ja sitä aiheuttavan geenivirheen kantajatiheys 1/140. Muualla maailmassa sairaus on tätä harvinaisempi. HOGA-epäily herää usein silmäsairauden oireiden puhjettua kouluiässä. Tällöin silmänpohjissa ovat nähtävissä taudille luonteenomaiset silmämuutokset. Diagnoosi varmistuu geenitutkimuksella. HOGA:a hoidetaan vaativalla ruokavaliohoidolla, jonka tarkoitus on taudinkulkuun kuuluvien etenevien muutosten lieventäminen ja hidastaminen. Ruokavalioon kuuluu rajoitettu proteiininsaanti. Ravinnon valkuaisista pyritään poistamaan arginiini, mutta samalla on tärkeää varmistaa riittävät määrät rautaa, vitamiineja ja hivenaineita. Sairastuneiden tilaa seurataan hoidon aikana. Harmaakaihin hoito vastaa sen yleisiä hoitolinjauksia.

## Lähteet
Vuorenmäki

**Vuorenmäki** voi tarkoittaa seuraavia:

; paikannimenä:
Vuorenmäki on maanmittauslaitoksen peruskartan nimistön mukaan 49 kohouman nimi Suomessa:
* Vuorenmäki, kylä Orimattilassa ent. Artjärven kunnan alueella

; sukunimenä:

* Juuso Vuorenmäki (s. 1998), suomalainen pesäpalloilija.
Iton hypomelanoosi

**Iton hypomelanoosi** (myös *incontinentia pigmenti achromians*, IPA) on sairaus, jonka oleellisiin piirteisiin kuuluvat ihon poikkeavuudet. Oireita esiintyy usein myös keskushermostossa, luustossa ja silmissä.

Iton hypomelanoosiin liittyviä tyypillisiä iholöydöksiä ovat Blaschkon linjat, joiden näkyminen johtuu ihon pigmenttipuutoksesta. Blaschkon linjat ilmaantuvat näkyville usein ensimmäisten kahden elinvuoden aikana ja säilyvät näkyvillä lapsuusiän. Niiden tummuminen tai hälveneminen aikuisiällä on mahdollista. Blaschkon linjoja saattaa esiintyä toisella kehon puoliskolla tai molemminpuoleisesti. Muodoltaan ne vaihtelevat. Mahdollisia Iton hypomelanoosiin liittyviä neurologisia oireita ovat kehitysvamma, epilepsia, mikrokefalia, makrokefalia ja hypotonia. Silmissä esiintyviä poikkeavuuksia ovat karsastus, kaihi, silmävärve ja verkkokalvorappeuma. Luustopoikkeavuuksina voi ilmetä lyhytkasvuisuus, epäsymmetrisyys kasvoissa ja raajoissa, poikkeavuudet hampaissa ja sormissa, skolioosi, harjurinta tai kuopparinta. Osalla potilaista on kuvattu esiintyneen myös kystia munuaisissa, rakennevikoja sydämessä sekä poikkeavuuksia virtsateissä ja sukupuolielimissä.

Iton hypomelanoosin geneettinen pohja on jäänyt tuntemattomaksi. Yleensä potilaat ovat olleet ainoita suvuissaan, joten taustalla saattaa olla sporadinen uusi mutaatio. On kuitenkin raportoitu myös vallitsevaa periytymistä autosomissa. Lisäksi kuitenkin peittyvä periytyminen ja X-kromosomaalinen periytymistapa ovat mahdollisia. Iton hypomelanoosiin on liittynyt kromosomipoikkeavuuksia kromosomialueilla 9q33, 15q11-q13, Xpqq ja Xp21.2. Kromosomipoikkeavuudet voivat ilmetä mosaiikkimuotoisina. Iton hypomelanoosin arvioitu esiintyvyys on 1/8&nbsp;500–1/10&nbsp;000. Erotusdiagnostisesti huomionarvoisia tiloja ovat incontinentia pigmenti, tuberoosiskleroosi, Pallister–Killianin oireyhtymä, neurofibromatoosi 1 ja neurofibromatoosi 2. Iton hypomelanoosin hoito on oireenmukainen. Sairaus kuvattiin ensimmäisen kerran vuonna 1952.

## Lähteet
IDDDFP

**IDDDFP** on hermostollinen kehityshäiriö. Sen nimi tulee alkukirjainten mukaisena lyhenteenä englannin sanoista *intellectual developmental disorder with dysmorphic facies and ptosis*. Oireyhtymä on huonosti tunnettu, koska se on kuvattu ensimmäisen kerran vasta vuonna 2017. Huhtikuun 2023 tiedon mukaan potilaita oli siihen mennessä kuvattu yli kaksikymmentä 18:sta eri perheestä.

IDDDFP aiheuttaa liikkumisen ja puheen kehitysviiveen sekä kehitysvammaisuutta, jonka vaikeusaste on yksilöllisesti vaihteleva. Hypotonia ja mikrokefalia ovat tyypillisiä. Oirekuvaan voi kuulua lieviä kasvonpiirteiden poikkeavuuksia. Silmien ja näön poikkeavuuksien joukossa ovat ptoosi, blefarofimoosi, karsastus ja amblyopia. Tarkan näön kehitystä voi varhaislapsuudessa haitata karsastuksen lisäksi silmien eritaittoisuus eli anisometropia. Eräillä potilailla on todettu keskushermoston rakennepoikkeamia, kuten aivokurkiaisen puuttuminen tai vajaakehittyneisyys. Muita oireyhtymän mahdollisia piirteitä ovat hidastunut pituuskasvu ja epilepsia.

IDDDFP johtuu kromosomissa 3 sijaitsevan BRPF1-geenin mutaatiosta. Se voi johtua sporadisesta *de novo* -mutaatiosta, mutta sillä on myös autosomaalinen, vallitseva periytymistapa. IDDDFP:ssa on joiltain osin samankaltaisuuksia 3pter-p25-deleetio-oireyhtymän kanssa. Yhtäläisyyksiä on nähty myös IDDDFP:n, KAT6A-oireyhtymän ja KAT6B-oireyhtymän välillä. IDDDFP:n hoito on oireenmukainen.

## Lähteet
MECP2-duplikaatio-oireyhtymä

**MECP2-duplikaatio-oireyhtymä** on X-kromosomin alueella Xq28 sijaitsevasta, MECP2-geenin kattavasta mikroduplikaatiosta johtuva oireyhtymä. Geenin kahdentuminen aiheuttaa hermostollisen kehityshäiriön, jonka oirekuva on kuitenkin yksilöllisesti vaihteleva ja ilmenee vaikeana lähinnä miespuolisilla. Naispuolisilla oireet ovat yleisesti ottaen vaihtelevampia ja lieväasteisempia.

MECP2-duplikaatio-oireyhtymästä kärsivillä pojilla esiintyy merkittäviä syömisvaikeuksia, hypotonia sekä puheen ja liikkumisen kehitysviive. Oireyhtymän aiheuttama kehitysvamma vaihtelee miespuolisilla potilailla vaikeusasteeltaan keskivaikeasta vaikeaan. Useimmat miespuolisista potilaista jäävät puhetaidottomiksi, ja omaksututkin taidot voivat taantua myöhemmin. Osalla onnistuu kuvallisesti tai runsaan elekielen avulla toteutettava kommunikaatio. Useimmilla miespuolisilla potilailla hypotonia kehittyy spastisuudeksi, jota esiintyy varsinkin alaraajoissa. MECP2-duplikaatio-oireyhtymään saattaa liittyä käytöksen erityispiirteitä, kuten levottomuutta, stereotyyppisiä toimintoja ja autismin kirjon häiriölle ominaisia piirteitä. Oireistoon saattaa kuulua myös heikentynyt kivuntunto. Lapsuusiässä puhkeava epilepsia on yleinen ja usein vaikeahoitoinen. MECP2-duplikaatio-oireyhtymä aiheuttaa erityisen infektioalttiuden, joka usein lyhentää elinajanodotetta. Toistuvia infektioita esiintyy kolmella neljästä miespuolisesta potilaasta. Niitä voi ilmetä esimerkiksi hengitysteissä. Naispuolisilla potilailla toistuvia infektioita on noin yhdessä kolmesta tapauksesta. MECP2-duplikaatio-oireyhtymälle tyypillisiä ruoansulatusjärjestelmän oireita ovat ummetus, ilmavaivat ja refluksitauti. Yleisiä ovat myös skolioosi ja karsastus. Lievät kasvonpiirteiden poikkeavuudet ovat mahdollisia. Osalla potilaista on piilokiveksisyyttä tai muita virtsa- ja sukupuolielinten poikkeavuuksia.

MECP2-duplikaatio-oireyhtymä voi johtua myös sporadisesta *de novo* -mutaatiosta. Sen esiintyvyydestä ei ole tarkkaa tietoa. Diagnoosi asetetaan oirekuvan ja perinnöllisyystutkimusten pohjalta. Erotusdiagnostisesti huomionarvoisia tiloja ovat int22h1/int22h1-välitteinen Xq28-duplikaatio-oireyhtymä, Prader–Willin oireyhtymä ja ATR-X-oireyhtymä. MECP2-duplikaatio-oireyhtymän hoito on oireenmukainen. Oireisto kuvattiin ensimmäisen kerran vuonna 1999.

## Lähteet
Carl Emil Tollet

**Bror Erik Carl Emil Tollet** (10. heinäkuuta 1834 Pertteli – 29. maaliskuuta 1909 Tammisaari) oli suomalainen lääninkamreeri ja valtioneuvos.

Tolletin vanhemmat olivat Halikon kihlakunnan henkikirjuri Bror Arvid Tollet (k. 1856) ja Fredrika Charlotta Sandbäck. Hän kävi Turun yläalkeiskoulua ja Turun lukiota ja pääsi ylioppilaaksi 1852 Helsingissä. Tollet suoritti Helsingin yliopistossa suuremman kameraalitutkinnon 1857.

Tollet oli senaatin talousosaston ylimääräisenä kamarikirjurina vuodesta 1857, alisen Hollolan kihlakunnan henkikirjurina vuodesta 1861 sekä senaatin sotilastoimituskunnan 2. apukamreerina vuodesta 1871 ja 1. apukamreerina vuodesta 1874. Vaasan läänin lääninkamreerina hän oli vuodesta 1876 aina eroonsa saakka 1897. Tollet sai kamarineuvoksen arvon 1892 ja valtioneuvoksen arvon 1897.

Carl Emil Tollet oli naimisissa vuodesta 1878 opettajatar Anna Hägglundin kanssa.

## Lähteet
Artjärven kappeliseurakunta

**Artjärven kappeliseurakunta** on Artjärvellä toimiva Suomen evankelis-luterilainen kirkon kappeliseurakunta, joka kuuluu Orimattilan seurakuntaan.  Kappeliseurakunta toimii pääasiassa Artjärven kirkossa ja läheisellä seurakuntatalolla. Kappeliseurakunnassa on muun muassa diakoniatyötä, musiikkitoimintaa ja lapsi- ja perhetyötä. Itsenäinen Artjärven seurakunta lakkautettiin kuntaliitoksen yhteydessä vuonna 2011 ja viimeinen kirkkoherra Jouko Rintamäki siirtyi Orimattilan seurakunnan kappalaiseksi. 

## Lähteet
Hollolan esinemuseo

**Hollolan esinemuseo** on Hentilän talomuseon ohella toinen osa Hollolan kotiseutumuseota. Se sijaitsee Hollolan pitäjän entisessä hirsisessä viljamakasiinissa. Alakerrassa vasemmalla on vuosittain kausinäyttely. Oikealla puolella on erilaisia hevoskärryjä ja valjaita. Näiden välissä toiseen kerrokseen menevien portaiden takana on lasivitriinissä eri kausilta löytyneitä kivisiä muinasiesineitä. Toisessa kerroksessa portaikon yläpäässä on erilaisia muita esineitä.

Yläkerran eteläpuolella on kansakoulujen opetustauluja ja vuoden 1939 FNV-eletkrofiputkiradiovastaanotin. Siinä ei ole ultralyhyiden aaltojen, ulan, vastaanottoa taajuus- eli frekvenssimoduloiduilla aalloilla (FM), koska lähetinverkosto perustettiin Suomeen pääasiassa vasta toisen maailmansodan jälkeen vuosina 1951-1959.

## Lähteet
Porlammin rautatieasema

**Porlammin rautatieasema** () on lakkautettu rautatieliikennepaikka rataosuudella Lahti–Loviisa. Liikennepaikan matkustajaliikenne päättyi vuonna 1952 ja tavaraliikenne lokakuussa 1959, jolloin se lakkautettiin. 

Alun perin Porlammin rautatieasema perustettiin yhtenä liikennepaikkana kapearaiteiselle Loviisan–Vesijärven rautatielle, joka avattiin yleiselle liikenteelle 1904. Rautatieasema siirtyi Valtionrautateiden omistukseen 1950-luvun lopussa.  

Myrskylän rautatieasema kulkee vähän matkaa Myrskylän koilliskulman halki, niin Myrskylän asema ei ole kunnan alueella, vaan Myrskylän kirkonkylästä Lapinjärven kunnan Porlammin kylään johtavan tien varrella, noin kilometrin Lapinjärven puolella. Tästä kolme kilometriä Loviisaan päin sijaitsee Porlammin rautatieasema.

Lahti–Loviisa-radalla on enää vain vähän liikennettä, enintään kaksi tavarajunaa vuorokaudessa ja satunnaista museojunaliikennettä kesäisin.

## Aiheesta muualla
* Uudenmaan ympäristökeskus jakoi avustuksia 28:lle rakennusperintökohteelle
Tordenskiolds gate

**Tordenskiolds gate** on Oslon ydinkeskustassa sijaitseva katu, joka ulottuu Stortingsgatalta Rådhusgatalle. Se on nimetty vara-amiraali Peter Tordenskjoldin mukaan.

## Kuvia

Tordenskiolds gate 1.jpg|Tordenskiolds gate 1 (Carl Michaelsen, 1898). Talossa järjestettiin Oslon ensimmäinen valokuvanäyttely vuonna 1900.
Tordenskiolds gate 5.jpg|Tordenskiolds gate 5: Blomqvistin taidegalleria on toiminut tässä Kristen Rivertzin suunnittelemassa talossa sen valmistumisesta 1915 lähtien.
Blomqvist Kunsthandel (2022) (blaa skilt).jpg|Blomqvistin historiasta kertova laatta talon seinässä.


## Lähteet

## Aiheesta muualla
Kristen Rivertz

**Kristen Tobias Rivertz** (29. joulukuuta 1862 Hemnes – 11. lokakuuta 1937 Oslo) oli norjalainen arkkitehti. Hän opiskeli Kristianian piirustuskoulussa ja aloitti uransa suunnittelemalla jugend-rakennuksia, muun muassa 25 taloa suuren kaupunkipalon jälkeiseen Ålesundiin yhdessä Heinrich Jürgensenin kanssa. Erityisesti hänet muistetaan kuitenkin Oslon Tøyenin ja Sagenen alueista, joihin hän suunnitteli asuntopulaa helpottamaan moderneja asuntoja työläisille.

## Töitä

Alesund Arbeideren Lorchenesgata 2 - 2.jpg|Työväenyhdistyksen talo Ålesundissa.
Sagene rivertz-komplekset id 164817 IMG 5123.JPG|Asuintalo Sagenessa, Oslossa.
Prof Dahls gate 21.JPG|Professor Dahls gate 21, Oslo (1894)


## Lähteet

## Aiheesta muualla
Wimbledonin tennisturnaus 2024

**Wimbledonin tennisturnaus 2024** pelattiin All England Lawn Tennis and Croquet Clubilla, Wimbledonissa, Lontoossa 1. heinäkuuta – 14. heinäkuuta 2024. Miesten kaksinpelin puolustava mestari oli espanjalainen Carlos Alcaraz. Naisten kaksinpelin puolustava mestari oli tšekkiläinen Markéta Vondroušová. 

Harri Heliövaara voitti Henry Pattenin kanssa ensimmäisenä suomalaisena tennispelaajana Wimbledonin miesten nelinpelin loppuottelun erin 6–7, 7–6, 7–6 (11-9). Naisten kaksinpelin mestaruuden voitti Barbora Krejčíková. Miesten kaksinpelin puolustava mestari Carlos Alcaraz uusi mestaruuden voittaen loppuottelussa Novak Đokovićin. 

## Lähteet
Walther Meissner

**Walther Meissner** (1882–1974) oli saksalainen fyysikko. Hän syntyi Berliinissä 1882. Hänen isänsä oli pääinsinööri. Walther Meissner opiskeli ensin insinööriksi Charlottenburgin yliopistossa ja suoritti konetekniikan esitutkinnon. Myöhemmin hän ryhtyi opiskelemaan fysiikkaa. Meissner oli Max Planckin oppilaana, ja hän väitteli tohtoriksi säteilypaineeseen liittyvällä väitöskirjalla. Myöhemmin hän työskenteli laboratoriossa Physikalisch-Tecnische Reichanstaltissa. Samalla hän kirjoitti kirjoja termometriasta ja viskositeetista. Hän meni naimisiin 1911, ja vuoden kuluttua hänen vaimonsa kuoli tyttären synnytykseen. Meissner siirtyi työskentelemään tiedeosaston sähköosastolle.

Meissner tutki suprajohtavuutta. Ilmiön oli havainnut ensimmäisen kerran hollantilainen Heike Kamerlingh Onnes 1911. Tämän jälkeen ilmiötä ei juurikaan tutkittu, ennen kuin Meissner ryhtyi Robert Ochsenfeldin kanssa tutkimaan suprajohtavia materiaaleja ja magnetismia. He havaitsivat, että suprajohteet ovat hyvin diamagneettisia ja ne poistavat sisältään heikkoja magneettikenttiä. Ilmiötä kutsutaan Meissnerin-Ochsenfeldin ilmiöksi. Meissneristä tuli teknisen fysiikan professori 1934. Hän oli seuraavalla vuosikymmenellä Baijerin tiedeakatemian presidentti, ja hän perusti akatemiaan tutkimuskomission, joka käsitteli mataliin lämpötiloihin liittyviä seikkoja. Hän oli 1952 alkaen virallisesti eläkkeellä, mutta hän teki tutkimuksia vielä vuosien ajan. Hän kuoli 1974 Münchenissä, missä sijaitseva lämpötilan tutkimuslaitos nimettiin hänen mukaansa 1982.

## Lähteet
Hiitelä-seura

**Hiitelä-seura** on Orimattilan kaupungin entisen Artjärven kunnan Kinttulan maarekisterikylän Hiitelän kotiseutuyhdistys. Sillä on hallussaan entisen valtiolle menneen Simolan maatilan vanha päärakennus, aitat ja 1941 rakennettu punatiilinen navetta, missä se ylläpitää kirjastoa.

Artjärven toinen kotiseutuyhdistys on Artjärven kotiseutuyhdistys.
Kamelinvarvas

**Kamelinvarvas** on slangisana, joka tarkoittaa uloimpien häpyhuulten ääriviivojen näkymistä tiukasti istuvissa vaatteissa. Anatomisten tekijöiden ja haara-alueen kankaan kireyden yhdistelmän vuoksi ulommat häpyhuulet ja häpyluu voivat yhdessä muistuttaa muodoltaan kamelin etujalkaa. Kamelinvarvas syntyy yleensä, kun käytetään vaatteita, joissa on haarojen alueella pystysuora jännitys, kuten spandex-aktiivivaatteita, athleisure-alusvaatteita, hotpantseja tai uima-asuja.

1930-luvulla Lastexin uimapuvuissa käytettävien kumipintaisten lankojen kehittämisen jälkeen häpyalueen ääriviivat paljastuivat, minkä vuoksi valmistajat lisäsivät naisten uimapukuihin "etupaneelin" peittämään kamelinvarpaan.

2000-luvun alkupuolella kamelinvarpaan näyttäminen julkisesti tai tiedotusvälineissä on aiheuttanut useaan otteeseen kiistoja.

## Lähteet
Ridnyi krai

**Ridnyi krai** () oli Lvivissä 1920–1923 ilmestynyt Puolan hallituksen rahoittama ukrainankielinen päivälehti. Sitä julkaisi Ukrainan agraariunioni ja myöhemmin Ukrainan agraaripuolue. Lehti oli yhteistyössä Puolan hallinnon kanssa, ja siksi kansallismieliset ukrainalaiset suhtautuivat siihen vihamielisesti. Lehden perustaja ja päätoimittaja oli Sydir Tverdoh’lib, jonka jouduttua salamurhan uhriksi päätoimittajaksi tuli 1922 Myh’ailo Jatskiv. Lehden aatteelliseksi seuraajaksi tuli Kolomyjassa 1923 perustettu *[[Pravo narodu]]*, joka oli Ukrainan agraaripuolueen (Ilkivin ryhmä) viikkolehti.

## Lähteet
Jab Harry Met Sejal

**Jab Harry Met Sejal** (suomeksi ”Kun Harry tapasi Sejalin”) on vuonna 2017 ensi-iltansa saanut intialainen hindinkielinen romanttinen komediaelokuva, jonka on kirjoittanut ja ohjannut Imtiaz Ali. Päärooleja näyttelevät Anushka Sharma ja Shah Rukh Khan kolmannessa yhteisessä elokuvassaan.

## Juoni
Tarina seuraa Harryn ja Sejalin matkaa ympäri Eurooppaa. Sejalin kihlasormuksen etsiminen saa Harryn ymmärtämään rakkautta ja ihmissuhteita paremmin, kun taas Sejal kokee uutta vapautta, turvaa ja lohtua Harryn seurassa.

## Näyttelijät

## Soundtrack

## Arviot
**[[Filmfare]]*: 
**[[The Times of India]]*: 
**[[Hindustan Times]]*: 
**[[The Indian Express]]*: 

## Lähteet

## Aiheesta muualla
* 
*
Yhdysvaltain avoin tennisturnaus 2023

**Yhdysvaltain avoin tennisturnaus 2023** pelattiin 28. elokuuta – 10. syyskuuta 2023 Queensissä New Yorkissa. Se oli kaikkiaan 143. Yhdysvaltain avoin tennisturnaus ja vuoden neljäs eli viimeinen grand slam -turnaus.

Serbian Novak Đoković voitti uransa 24. grand slam turnauksen voitettuaan loppuottelussa Daniil Medvedevin. Naisten turnauksen voitti urallaan ensimmäistä kertaa 19-vuotiasCoco Gauff. Harri Heliövaara voitti parinsa Anna Danilinan kanssa sekanelinpelin. Voitto on Heliövaaralle ensimmäinen aikuisten grand slam -tasolla.

## Sijoitetut pelaajat

### Miesten kaksinpeli

### Naisten kaksinpeli

## Lähteet
Prisma-keskus (Koivistonkylä)

**Prisma-keskus** on Tampereen Koivistonkylässä sijaitseva ostoskeskus. Se on saanut nimensä merkittävimmästä liikkeestä, Prismasta. Samassa rakennuksessa toimii myös muita liikkeitä kuten Musti ja Mirri, kirpputori Silinteri, Osuusravintola Oksa ja Hesburger. Ennen ostoskeskuksessa oli kaksikerroksinen Euromarket, alun perin EKA-Market, sekä Market Markantalo, Nordea ja Filmtown.
Särkiniemen kaivos

**Särkiniemen kaivos** oli Leppävirralla Kotalahden kaivoksen läheisyydessä Arkkuselän ja Särkilahden välisellä kannaksella sijainnut nikkelikaivos, joka oli toiminnassa vuosina 2007–2008. Kaivoksen toiminta päättyi vuoden 2008 lopulla kun nikkelin hinnan romahdus teki toiminnan kannattamattomaksi. Kaivoksen omistanut *Finn Nickel* hakeutui konkurssiin keväällä 2009. *Vulcan Resources Ltd* (myöhemmin *Vulcan Kotalahti*) osti kaivoksen konkurssipesältä, mutta teki itse konkurssin vuonna 2015.

Kaivoksesta louhittiin sen toiminnan aikana noin 100&nbsp;000 tonnia kiveä avolouhoksesta ja maanalaisesta kaivoksesta. Särkiniemen kaivoksen malmia käsiteltiin Hituran kaivoksen rikastamolla ja syntynyt rikastushiekka sijoitettiin Hituran rikastushiekka-altaisiin. Kaivos tuotti 38&nbsp;000 tonnia sivukiveä josta 25&nbsp;000 tonnia käytettiin kaivoksen avolouhoksen täyttöön.

Kaivoksen toiminnan päätyttyä avolouhos on täyttynyt vedellä. Louhoslammen pintaveden pH on 3.0 ja lammen pohja on värjäytynyt keltaiseksi rikin ja raskasmetallien vuoksi. Louhoslammella uinti on kielletty. Avolouhokselta on valunut ylivuotovesiä lähimaastoon ja luohoksen reunalla on kuolleita puita. Sivukivialue on peitetty, osa sivukivestä on murskattu ja käytetty maanrakennukseen muun muassa tienpohjiin. Vuonna 2021 Pirkanmaan ely-keskus päätti tehdä kaivosalueen ympäristö- ja terveysriskie selvityksen valtion kustannuksella, koska kaivoksen aiemmat omistajat ovat tehneet konkurssin. Kaivoksen ympäristöhaitoista tärkein on nikkeli ja sen lisäksi kaivosalueelta kulkeutuu sulfaattia alapuolisiin vesistöihin. Kaivosalueen kunnostamisen on arvioitu maksavan noin miljoona euroa. 

## Lähteet

## Aiheesta muualla
* Drone-kuvat paljastavat järkyttävän ympäristötuhon Leppävirralla – Miksi kaivosyhtiöitä ei saada vastuuseen vahingoistaan?, Apu-lehti 7.5.2021
* Jere Lahtinen : Särkiniemen vanhan kaivosalueen avolouhoksen veden laatu ja vesienkäsittelyn testaus teollisuuden sivutuotteilla,  Savonia-ammattikorkeakoulu, opinnäytetyö 2020
Eino Marttinen

**Eino Kristian Marttinen** (19. tammikuuta 1914 – 6. maaliskuuta 1990) oli suomalainen hiustenhoitoalan yrittäjä, jonka yrityksiä olivat kampaamoalan tukkuliike ja kalustetoimittaja Marttinen Oy, teknokemian tehdas Indal Oy ja Epeteus Oy.

Marttisen isä oli kähertäjämestari ja Marttinen Oy:n perustaja Kristian Marttinen (1885–1942) ja veljiä säveltäjä Tauno Marttinen ja taidemaalari Veikko Marttinen. Keskikoulun käytyään Eino Marttinen valmistui kultasepän kisälliksi Viipurissa 1935. Hän työskenteli kultaseppänä Ruotsissa ja Belgiassa ja toimi jalometallialan myyntitehtävissä myös Suomeen palattuaan. Vuodesta 1941 hän toimi myös perheensä yrityksen Marttinen Oy:n toimitusjohtajana, josta tuli hänen varsinainen elämäntyönsä. Sen ja Indal Oy:n ohella Marttisen yrityksiin kuului myös Epeteus Oy. 

Eino Marttisen johtajakaudella Marttinen Oy ja sen sisaryritys Indal Oy tulivat tunnetuiksi innovatiivisen mainonnan ja pakkaussuunnittelun avulla luoduista tuotemerkeistä, joihin kuuluivat 1970-luvulla lanseeratut shampoomerkit Hellä Mietonen ja Erittäin Hieno Suomalainen Shampoo. Niiden pakkaukset ja mainonnan suunnitteli Kirsti Paakkasen omistama Womena-mainostoimisto. Hellä Mietosen ihmishahmoisen pullon piirsi siellä sittemmin animaattorina tunnettu Marjut Rimminen.

Indalin kaljuuntumista estäväksi väitetty tuote Antiscal aiheutti 1970-luvun alkupuolella oikeusjutun, jossa tuotteen kehittäneet professori Kai Setälä ja tohtori Ilona Schreck-Purola syyttivät Indalia patenttirikkomuksesta.

1980-luvun taitteesta alkaen Indalin tehdas Heinävedellä oli osa ruotsalaista Mölnlycke-yhtymää, joka valmisti tehtaassa muun muassa Bliw-nestesaippuoita sekä Vitaplus- ja Alberto-hiustenhoitotuotteita. Marttisen shampoomerkki Erittäin Hieno Suomalainen siirtyi vuosiksi 1995–2015 ruotsalaiselle Cederrothille ja on nyt Orklan omistuksessa. 

Marttinen Oy oli paitsi kampaamotarvikkeiden tukkuliike, myös merkittävä alan kalusteiden toimittaja ja liiketilojen suunnittelija, joka vei tuotteitaan muun muassa Neuvostoliittoon. Vuonna 1980 Marttinen Oy yritti ostaa vaikeuksiin ajautuneen huonekaluyritys Haimin, mutta hävisi Martela Oy:n ja Haimin henkilöstön perustamalle Avartelle. Vuonna 1985 Marttinen Oy työllisti 75 ihmistä. Yrityksen toiminta on lakannut vuonna 2000.

## Lähteet
Ales Puškin

**Aljaksandr Mikalajevitš ”Ales” Puškin** (; 6. elokuuta 1965 – 10. heinäkuuta 2023) oli valkovenäläinen kuvataiteilija ja toisinajattelija. Hän oli Aljaksandr Lukašenkan vastustaja.

Puškinin tunnetuin mielenilmaus tapahtui 1999, kun hän vei Minskissä kottikärryllä hevosenlantaa presidentin toimiston eteen. Vieressä oli kyltti, jossa hän kiitti Lukašenkaa ”hedelmällisestä työstä”, ja Lukašenkan kuva, jonka hän seivästi hangolla. Hän sai vuoden ehdollisen vankeustuomion. Vuonna 2022 hän sai viiden vuoden tuomion syytettynä ”natsismin edistämisestä”.

Puškin kuoli mahahaavaleikkauksen jälkeisessä tehohoidossa vankilassa. Taiteilijan lesken mukaan hän oli ”tehohoidossa, epämääräisissä oloissa”.

## Lähteet

## Aiheesta muualla
Hiirolan kaivos

**Hiirolan kaivos** oli Mikkelin pohjoispuolella Hiirolan rautatieaseman lähistöllä sijainnut kalkkikivikaivos. Kaivos koostui useasta erillisestä pienestä louhoksesta (Arolan, Kiurunruukin ja Veikan louhokset). Kaivosvaltaus tehtiin 1840 ja kiveä louhittiin 1840-luvulla, 1920-luvulla ja vuosina 1938–1939 yhteensä 61&nbsp;700 tonnia josta malmin osuus oli 55&nbsp;530 tonnia.

Arolan louhos sijaitsi rautatien varressa Hiirolan asemalta etelään, sen pituus oli 20 metriä, leveys 7–8 metriä ja syvyys 2 metriä. Kiurunruukin louhokset sijaitsivat noin kilometrin päässä Arolan louhoksesta itään. Nämä louhokset olivat enimmillään 20 metriä leveitä ja 3-4 metriä syviä. Ne ovat nykyisin maatuneet ja metsittyneet. Näistä itään päin sijaitsi Veikan louhos, joka oli 30 metriä pitkä, 5–25 metriä leveä ja enimillään 2 metriä syvä. Veikan louhos on nykyään metrin vanhvuisen sorakerroksen peitossa.

Saxo Oy teki vuonna 1995 Kiurunruukin alueesta koelouhintasuunnitelman ja Rautaruukki etsi 1970-luvulla alueelta strontiumia.

## Lähteet
Lentopallon miesten Euroopan-mestaruuskilpailut 2023

**Lentopallon miesten Euroopan-mestaruuskilpailut 2023** pelattiin neljässä maassa 28. elokuuta – 16. syyskuuta. Pelikaupunkeina olivat Israelin Tel Aviv, Pohjois-Makedonian Skopje, Bulgarian Varna, Italiassa alkulohkopelit Bolognassa, Perugiassa, Anconassa sekä pudotuspelit Barissa ja Roomassa. Mukana oli 24 joukkuetta.

Puola voitti historiansa toisen Euroopan-mestaruuden. Hallitseva Euroopan- ja maailmanmestari Italia hävisi loppuottelun ja jäi hopealle.

## Peliareenat

## Alkulohkot
### Lohko A
Pelattiin Italiassa.

### Lohko B
Pelattiin Varnassa.

### Lohko C
Pelattiin Skopjessa.

### Lohko D
Pelattiin Tel Avivissa.

## Pudotuspelit

### Neljännesvälierät

### Puolivälierät

### Välierät

### Pronssiottelu

### Loppuottelu

## Sijoitukset

## Lähteet

## Aiheesta muualla
* Viralliset sivut
Robert Ochsenfeld

**Robert Ochsenfeld** (1901–1993) oli saksalainen fyysikko. Hän syntyi ja kuoli Helberhausenissa Siegenlandissa 1901. Hän oli uskonnoltaan protestanttinen. Hän opiskeli Marburgin yliopistossa matematiikkaa ja fysiikkaa 1924-1929. Hän oli Helmut Hassen, Clemens Schäferin ja Eduard Grüneisenin oppilaana. Hän väitteli tohtoriksi Eduard Grüneisenin avulla 1932, jolloin hän julkaisi väitöskirjan liittyen ferromagnetismiin. Samana vuonna hän meni Berliiniin Physikalisch-Technische Reichsantaltiin (PTR) harjoittelijaksi. Siellä hän oli aluksi Wilhelm Steinhausin johtamassa magneettilaboratoriossa ja myöhemmin Walther Meissnerin johtamassa kryogeenisessä laboratoriossa. Tänä aikana hän tutki magneettikenttää ja suprajohteita ja niiden toimintaa johtimien suhteen. 

Ochsenfeld oli Meissnerin mukana todistamassa Meissnerin-Ochsenfeldin ilmiötä vuonna 1933. Tällöin havaittiin, että lämpötilan laskettua riittävän alas magneettikentän on tultava ulos suprajohteesta, jonka jälkeen suprajohteen sisällä ei ole ollenkaan magneettikenttää. Ochsenfeld palasi 1935 Ptr:ään, missä hän työskenteli sähkölaitoksen magneettilaboratiossa. Toisen maailmansodan aikana hän oli kehittämässä Zaunköning-torpedoa. 1947 hän meni jälleen PTR:ään ja 1949 alkaen hän johti magneettisten materiaalien laboratoriota.

## Lähteet
Kloorikresoli

**Kloorikresoli** (C7H7ClO) eli **4-kloori-3-metyylifenoli** on fenolijohdannaisiin kuuluva orgaaninen yhdiste. Yhdistettä voidaan käyttää säilöntä- ja desinfiointiaineena useissa sovellutuksissa.

## Ominaisuudet, valmistus ja käyttö
Huoneenlämpötilassa kloorikresoli on valkoista kiteistä ainetta. Yhdiste liukenee hieman veteen ja runsaasti orgaanisiin liuottimiin, esimerkiksi etanoliin, dietyylieetteriin, asetoniin, kloroformiin ja bentseeniin. Kloorikresoli liukenee myös emäksiin. Aine estää bakteerien ja sienten kasvua.

Kloorikresolia valmistetaan klooraamalla m-kresolia esimerkiksi sulfuryylikloridin avulla. Kloorikresolia käytetään desinfiointiaineena. Sitä käytetään bakteerien ja sienten kasvua estävänä säilöntäaineena kosmetiikassa, saippuoissa, liimoissa, sementeissä, nahoissa ja teollisuuden prosessivesissä

## Lähteet

## Aiheesta muualla
*Kansainvälinen kemikaalikortti: 4-Kloori-3-metyylifenoli
Irina Zabludina

**Irina Aleksandrovna Zabludina** (, s. 24. helmikuuta 1987 Krasnodarin aluepiiri) on venäläinen judoka. Hän kilpaili judossa vuoden 2012 kesäolympialaisissa kevytsarjassa ja sijoittui jaetulle seitsemännelle sijalle. Kesäolympialaisten 2016 judossa Zabludina kilpaili jälleen kevytsarjassa ja sijoittui jaetulle 17. sijalle.

Zabludina voitti pronssia judon Euroopan-mestaruuskilpailuissa 2011 ja 2013.

## Lähteet
*

### Viitteet
Upper West Side

**Upper West Side** tai **UWS** on kaupunginosa ja asuinalue New York Cityssä, Manhattanin hallintoalueella. Vuonna 2021 siellä asui noin 197 826 ihmistä. Alueella tunnetaan monta nähtävyyttä, kuten Lincoln Center for the Performing Arts ja American Museum of Natural History.

## Maantiede

Upper West Side sijaitsee Hudson-joen ja Central Parkin välissä Manhattanin saaren länsilaidassa, ja ulottuu 59th Streetiltä 110th Streetille.  Alueen pinta-ala on noin 5 neliökilometriä. Naapurialueita ovat muun muassa Hell's Kitchen, Columbus Circle ja Morningside Heights. 

## Historia
Upper West Siden alueelle muuttivat hollantilaiset maahanmuuttajat 1600-luvun alkupuolella, silloin kun alueella asuivat vielä Munsee-intiaanit. Muuttoliike loppui hetkellisesti 1650-luvulla, kun Munsee-intiaanit kävivät sotaa ja suorittivat ryöstöjä. Vuonna 1703 rakennettiin Bloomingdale Road (nykyinen Broadway) kaupankäynnin vuoksi, koska alueella tuotettiin tupakkakasveja. 

1700- ja 1800-lukujen taitteessa silloisen Upper West Siden Bloomingdale Roadilla olivat parhaan luokan kodit, kunnes vuosisadan puoliväliin tultaessa kehitys jäi jälkeen. Kun rautatie valmistui Hudson-joen varteen, monet maanvaltaajat siirtyivät länteenpäin. Kaupunkikuva alkoi muodostua vasta 1900-luvun alkupuolella, kun metro valmistui alueelle, ja kaupunginosa toimi lähinnä asuinalueena. 

Alue laajeni Lincoln Centerin valmistuessa, ja 1900-luvun puolivälissä alue oli monimuotoinen, vaikkei niinkään tunnettu. Alueella asuminen oli siten verrattain edullista. Alue kumminkin uudistui 1980-luvulla varakkaiden aikojen ansiosta. 

## Lähteet
Dirty rap

**Dirty rap** on hip hopin alagenre, jonka sanoitukset ja usein myös visuaalinen tyyli ovat keskittyneet seksuaalisten teemojen ja kaksimielisen huumorin ympärille.

Yhdysvalloissa tyylin tekivät jo 80-luvulla tunnetuksi artistit, kuten kalifornialainen Too Short ja floridalainen 2 Live Crew, jotka poikkesivat musiikillaan New Yorkin radioystävällisemmästä linjasta ja räppäsivät avoimesti seksuaalisesta kanssakäymisestä, prostituutiosta ja parituksesta.
Qin Gang

**Qin Gang** ( s. maaliskuu 1966) on kiinalainen diplomaatti ja poliitikko, joka toimi Kiinan kansantasavallan ulkoministerinä joulukuusta 2022 heinäkuuhun 2023.

Qin liittyi Kiinan kommunistiseen puolueeseen vuonna 1986 ja hän on suorittanut kandidaatin tutkinnon. Qin aloitti diplomaattiuransa vuonna 1988 ja on toiminut muun muassa Kiinan Yhdysvaltain suurlähettiläänä.

17. heinäkuuta 2023 uutisoitiin, että Qiniä ei olisi näkynyt kolmeen viikkoon julkisuudessa. Kuukausi julkisuudesta katoamisen jälkeen 25. heinäkuuta 2023 ilmoitettiin, että hänet on erotettu. Ulkoministerin tehtävään palasi Wang Yi. Syyskuussa 2023 uutisoitiin, että Qinillä oli avioliiton ulkopuolinen suhde, joka ei ole virallisesti sallittua kommunistisen puolueen jäsenille. The Wall Street Journalin mukaan suhde johti sisäiseen tutkintaan, jossa selvitetään vaaransinko se Kiinan kansallisen turvallisuuden.

## Lähteet

## Aiheesta muualla
Riikka Polso

**Riikka Polso** (s. 17. maaliskuuta 2004 Veteli) on suomalainen pesäpalloilija, joka edustaa Superpesiksessä pelaavaa Seinäjoen Maila-Jusseja. Polso on valittu kahdesti Itä–Länsi-otteluun: 2023 ja 2024. Polso on ollut myös tyttöjen Itä-Lännessä vuonna 2022.

## Seurajoukkueet

### Vimpelin Veto
Polso on alkuaan Veteli Pesiksen kasvatti, mutta pelasi myös Vimpelin Vedon tyttöjoukkueissa. Polso pelasi ensimmäisen ammattiottelunsa Vedon paidassa Suomensarjassa Seinäjoen Maila-Jusseja vastaan vuonna 2019.

### Lappajärven Veikot
Polso liittyi Lappajärven Veikkoihin 2020, joka pelasi Ykköspesiksessä. Hän pelasi joukkueessa kolme kautta, kuitenkin siirtyen Lapuan Virkiään ensimmäisen kauden jälkeen, ja pelaten kaksoisedustuksella loppuaikansa.

### Lapuan Virkiä
Polso siirtyi Lapuan Virkiään vuona 2021, mutta jatkoi Lavettarissa pelaamista kaksoisedustuksella. Polso pelasi ensimmäiset Superpesis ottelunsa Virkiän paidassa, pelaten kaksi ottelua edustuksessa.

### Mailattaret
Polso siirtyi Mailattariin kaudeksi 2022 vuoden sopimuksella, johon oli vuoden optio. Polso jatkoi 2022 kauden kaksoisedustuksella Lavettarissa. Polso allekirjoitti 2023 kauden jälkeen uuden sopimuksen joka myös oli vuoden pituinen vuoden optiolla. Polso kutsuttiin Itä–Länteen kolmesti hänen ollessa Mailattarissa, ensimmäisellä kertaa tyttöjen Itä-Länteen ja kaksi myöhempää kautta Naisten Itä-Länteen.

### Seinäjoen Maila-Jussit
Polso liittyi Seinäjoen Maila-Jusseihin kaudeksi 2025 kaksivuotisella sopimuksella. Polso kertoi siirron julkaisun yhteydessä halustaan taistella Suomenmestaruudesta seuran kanssa.

## Saavutukset
### Pelaajana
* 1 Tyttöjen Superpesiksen Itä–Länsi: 2022
* 3 Itä–Länsi-ottelua: 2023, 2024 2025 

## Lähteet
Katharine (Kentin herttuatar)

**Katharine, Kentin herttuatar** (syntyjään *Katharine Lucy Mary Worsley*, 22. helmikuuta 1933 – 4. syyskuuta 2025) oli Britannian kuninkaallisen perheen jäsen ja Kentin herttua Edwardin vaimo. 

Katharine Worsley tapasi prinssi Edwardin, Kentin herttua prinssi Georgen ja herttuatar Marinan vanhimman pojan, ollessaan Catterick Campissa. Kesäkuussa 1961 pari avioitui Yorkin tuomiokirkossa eli York Minsterissä, ja prinsessa Anne oli yksi Katharinen morsiusneidoista. Yorkin arkkipiispa Michael Ramsey toimitti vihkimisen. 

Pariskunnalla on kolme lasta: George (s. 1962), Helen (s. 1964) ja Nicholas (s. 1970).

Katharine teki abortin vuonna 1975, koska hän oli sairastunut vihurirokkoon. Hänen poikansa Patrick syntyi kuolleena vuonna 1977. Patrickin kuolleena syntyminen johti Katharinen vakavaan masennukseen, josta hän on puhunut julkisesti.

Herttuatar muutti Hongkongiin ja Saksaan, kun hänen miehensä palveli armeijassa.

## Lähteet
İsmail Nezir

**Ismail Nezir** (s. 22. tammikuuta 2003) on turkkilainen aitajuoksija, joka juoksee pääosin 400 metrin aitoja. Hän voitti vuoden 2022 alle 20-vuotiaiden maailmanmestaruuskilpailuissa kultaa 400 metrin aitajuoksussa ja vuoden 2023 alle 23-vuotiaiden Euroopan-mestaruuskilpailuissa kultaa 400 metrin aitajuoksussa ja hopeaa 4&nbsp;×&nbsp;400 metrin viestissä. Alle 23-vuotiaiden EM-kilpailuissa 2025 hän sai hopeaa 400 metrin aitajuoksussa. Universiadeissa hän on saavuttanut 400 metrin aitajuoksussa hopeaa vuonna 2023 sekä 4&nbsp;×&nbsp;400 metrin viestissä kultaa 2023 ja pronssia 2025. Välimeren kisoissa hän saavutti 4&nbsp;×&nbsp;400 metrin viestissä pronssia 2022.

## Henkilökohtaiset ennätykset
:Lähteet: WA, Tilastopaja

## Lähteet
Royal Society of Literature

**Royal Society of Literature** (**RSL**) on vuonna 1820 kuningas Yrjö IV:n suojeluksessa perustettu brittiläinen kirjallisuusseura. Sen suojelijana toimii kuningatar Camilla ja puheenjohtajana kirjailija Bernardine Evaristo.

Seuran jäseniä olivat muun muassa Samuel Taylor Coleridge, Thomas Hardy, George Meredith, Edmund Gosse, Henry James, Joseph Conrad, William Butler Yeats, George Bernard Shaw, Rudyard Kipling ja T. S. Eliot. Vuosittain valitaan 30 uutta jäsentä. 2020-luvulla seuran jäsenistöä on pyritty monipuolistamaan. Seura jakaa muun muassa erilaisia palkintoja kirjailijoille. Sen korkein kunnianosoitus on *companion of literature* -arvonimi, joka voi olla kerrallaan 12 kirjailijalla. Se on myönnetty viimeksi muun muassa Anita Desaiille, Kazuo Ishigurolle, Hilary Mantelille, Edna O’Brienille, Philip Pullmanille, Colin Thubronille, Brian Frielille, Margaret Atwoodille, Alice Munrolle, Michael Fraynille ja Tom Stoppardille.

Seuran toimisto sijaitsee Somerset Housesssa, Lontoossa.

## Lähteet

## Aiheesta muualla
* Royal Society of Literaturen verkkosivut
Kailen Sheridan

**Kailen Mary Iacovoni Sheridan** (s. 16. heinäkuuta 1995) on kanadalainen jalkapalloilija. Hän on pelipaikaltaan maalivahti. Hän on pelannut Kanadan naisten maajoukkueessa ennen vuoden 2023 MM-kilpailujen alkua 35 maaottelua, joista ensimmäisen maaliskuussa 2016. Hän kuului Kanadan joukkueeseen MM-kilpailuissa 2019 mutta jäi varamaalivahdiksi. Hän voitti olympiakultaa Tokiossa 2021 ja pääsi pelaamaan kahdessa alkulohko-ottelussa. Tokion olympialaisten jälkeen hän on noussut maajoukkueen ykkösmaalivahdiksi Stephanie Labbén ilmoitettua uransa päättymisestä.

Sheridan edusti Yhdysvalloissa vuoden 2021 loppuun saakka Sky Blueta, joka muutti ennen kautta 2021 nimensä NJ/NY Gothamiksi. Kaudesta 2022 alkaen hän on edustanut San Diego Wavea.

## Lähteet
Kansanäänestys Narvan ja Sillamäen autonomiasta

**Kansanäänestys Narvan ja Sillamäen autonomiasta 1993** oli Virossa Narvan ja Sillamäen alueilla 16. heinäkuuta – 17. heinäkuuta 1993 järjestetty epävirallinen kansanäänestys siitä, tulisiko Itä-Virumaan vironvenäläiselle väestölle luoda kansallinen itsehallinto. Kansanäänestysksen keskeisimmät poliittiset vaikuttajat olivat entiset kommunistipoliitikot Vladimir Malkovski ja Juri Mišin.

Kansanäänestyksen takana oli Narvan alueen taloudellinen riippuvaisuus Leningradin alueen markkinoista etenkin, kun Viro oli ottanut käyttöön kruunun ja Venäjän rupla oli menettämässä arvonsa, mikä nähtiin Narvan alueella taloudellisena haasteena .

Myöskään Venäjän federaatio ei tukenut kansanäänestystä, koska Venäjän presidentti Boris Jeltsin oli itse joutunut valtataisteluun Venäjän duuman puheenjohtajan Ruslan Hasbulatovin kanssa. Venäjän armeijalla ei ollut tukikohtia Itä-Virumaalla, joten sotilaallinen väliintulo ei ollut myöskään mahdollinen.

Kansanäänestyksessä 97 prosenttia narvalaisista ja 98,6 prosenttia sillamäeläisistä kannatti autonomiaa. Viron oikeuskansleri kuitenkin kumosi kansanäänestyksen tuloksen, koska Viron lainsäädännön mukaan Viron paikallishallinnolla ei ollut oikeutta järjestää omia äänestyksiä.

Viron pääministeri Mart Laar kirjoittaa muistelmissaan, että kansanäänestystä olisi ajanut tuolloin Pietarin kaupungin palveluksessa ollut Vladimir Putin, joka olisi halunnut siirtää Narvaan venäläisjoukkoja, mutta Venäjän presidentti Boris Jeltsin ei antanut siihen lupaa.

## Lähteet
Rutka Laskier

**Rutka Laskier** (12. kesäkuuta 1929 Krakova, Puola – 1943 Auschwitz) oli puolanjuutalainen nainen, joka dokumentoi elämäänsä päiväkirjaansa vuonna 1943 kolmen kuukauden ajalta. Puolan Będzinissä asunut Laskier kuoli Auschwitzin keskitysleirillä samana vuonna. Hänen puolankielinen päiväkirjansa alkaa 19. tammikuuta ja päättyy 24. huhtikuuta 1943. Laskier piilotti päiväkirjansa kotitalonsa lattialautojen alle, ja hänen puolalainen ystävänsä Stanislawa Sapinska varjeli sitä vuosikymmenien ajan. Päiväkirja nousi julkisuuteen vuonna 2007, jolloin Sapinskan sisarenpoika suostutteli hänet julkistamaan teoksen. Päiväkirja luovutettiin Yad Vashemille, joka julkaisi sen englanniksi ja hepreaksi. Päiväkirjan julkistamistilaisuuteen osallistuivat Stanislawa Sapinska, Israelin Puolan-lähettiläs David Peleg, Rutka Laskierin Israelissa asuva sisarpuoli Zahava Scherz, Zaglebie World Organization -järjestön edustaja Avraham Green ja Yad Vashemin Avner Shalev. Päiväkirja on käännetty 12 kielelle.

## Lähteet
Vilhelm Andreas Wexelsen

**Vilhelm Andreas Wexelsen** (5. kesäkuuta 1849 Klæbu – 19. heinäkuuta 1909 Trondheim) oli norjalainen pappi ja poliitikko. Hän toimi Norjan kirkko- ja opetusministerinä vuosina 1891–1892 sekä 1898–1903. Vuodesta 1905 hän oli Trondheimin piispa.
## Lähteet

## Aiheesta muualla
Henning Leo

**Henning Leo** (1885–1953) oli ruotsalainen sosiaalidemokraattinen poliitikko ja ammattiyhdistysmies. Hän oli alun perin veturinkuljettaja ja toimi Ruotsin liikenne- ja viestintäministerinä vuosina 1932–1936. Vuosina 1936–1950 hän johti Ruotsin rakennushallitusta.
## Lähteet

## Aiheesta muualla
Canon de 155 court Mle 1904 Tir Rapide Rimailho

**Canon de 155 court Mle 1904 Tir Rapide Rimailho** oli vuonna 1904 suunniteltu ranskalainen raskas haupitsi. Sen todettiin 1913 olevan niin hyvän, ettei esiteltyyn pidemmän kantaman raskaaseen 155 millimetin haupitsiin katsottu olevan tarvetta siirtyä. Kuitenkin Artois'n toisen taistelun jälkeen ranskalaiset arvioivat tilannettaan uudelleen, ja siirtyivät noin kymmenen kilometriä kantavaan raskaaseen haupitsiin, Canon de 155 C Mle 1915 St. Chamond:iin, mitä Suomeen yritettiin hankkia talvisotaan, mutta jotka saapuivat Suomeen vasta maaliskuussa 1940. Niitä hankittiin 24 Suomeen.  Ensimmäisen maailmansodan aikana ranskalaiset ryhtyivät hankkimaan edellistä kantavampia Canon de 155 C Mle 1917 Schneider:in. Näitäkin hankittiin Suomeen.

## Vertailu

Ranskan tykistökomitea kokoontui 1874 tarkastellen Ranskan-Preussin sodan tuloksia, ja päätyi siihen, että Ranskaan tarvitaan raskas haupitsi, noin 140 mm:n - 160 mm:n. Tämän tuloksena kehitettiin 155 mm:n kaliiperi raskaille haupitseille. Ensimmäinen tämän tyypin kenttätykki kehitettiin 1877. Tulinopeus, ampumakulmat ja ammusten kantama kehittyivät haupitsityyppi haupitsityypiltä ensimmäisen maailmansodan loppupuolelle saakka.

*[[Haupitsi]] on verrattain lyhytpiippuinen tykki. Tykinputken suhteellinen pituus ilmaistaan siten, että putken pituus jaetaan väljyydellä eli [[kaliiperi]]lla, mikä on tykinputken sisähalkaisija. Vajaa 20 mm:ä väljien aseiden piippuihin viitataan sanalla piippu, ja sitä väljempiin tykeissä sanalla putki. Vajaa 20 mm:ä väljät aseet ovat usein konekiväärejä, eivät tykkejä nykymielessä. Kantama tarkoittaa ammuksen kantaamaa, tykkitulen ulottuvuutta kilometreissä. Kulmat tarkoittavat alakulmaa, sitä, miten alaviistoon tykillä voi ampua ja yläkulmaa, miten yläviistoon tykillä voi ampua. Tulinopeus tarkoittaa sitä, miten monta laukausta tykillä voidaan ampua minuutissa. Massa tarkoittaa koko tykin massaa. Ammuksen massa tarkoittaa tykistökranaatin massaa. Vuosi tarkoittaa tässä ranskalaista suunnitteluvuotta tai lisenssivuotta Venäjällä. Suomen puolustusvoimissa tykkejä ei ole merkitty eikä merkitä suunnitteluvuoden eikä valmistusvuoden mukaan, vaan sen vuoden mukaan, kun ne on otettu SUomen puolustusvoimien käyttöön.*


 French_De_Bange_cannon_from_1877.jpg|Canon de 155 L de Bange Mle 1877 Miehikkälässä
 Obusier_de_155_C_modèle_1881_sur_affût-truck_Peigné-Canet_mle_1897_(3).jpg|Obusier de 155 mm C modèle 1881
 Militaire-Canon_de_155_court_lle_Rimailho-1907.JPG|Canon de 155 court Mle 1904 Tir Rapide Rimailho 1907 postikortissa
 152mm_m10_schneider_polavaja_3.jpg|6 dm polevaja gaubitsa sistemy Schneidera entisessä Suomen Tykistömuseossa, nykyisessä Museo Militariassa Hämeenlinnassa
  |Canon de 155 C Mle 1915 Schneider
 Canon_de_155_C_Mle_1915_St._Chamond.155mm_howitzer.1915.20060602.16_18_52_EEST.ojp.jpg|Artjärven kotiseutumuseon Canon de 155 C Mle 1915 St. Chamond Vuorenmäellä 2006
 155mm_m1917_Schneider_Hameenlinna_1.jpg|Canon de 155 C Mle 1917 Schneider Museo Militariassa Hämeenlinnassa


## Museotykkejä

## Lähteet
Shprintzen–Goldbergin oireyhtymä

**Shprintzen–Goldbergin oireyhtymä** on erittäin harvinainen geneettinen oireyhtymä, joka aiheuttaa luusto- ja sidekudosmuutoksia sekä kehitysvammaisuutta.

Shprintzen–Goldbergin oireyhtymälle tyypillisiin luustomuutoksiin kuuluvat esimerkiksi kraniosynostoosi ja kasvojen luissa ilmenevät luutumishäiriöt. Potilailla on myös harju- ja kuopparintaisuutta, skolioosia ja nivelten yliliikkuvuutta. Heillä on tyypillisesti marfanoidinen olemus. Sormet voivat olla hyvin hoikat ja raajat epätavallisen pitkät. Napatyriä on myös esiintynyt. Shprintzen–Goldbergin oireyhtymään liittyy usein poikkeavia kasvonpiirteitä, joille ominaisia ovat hypertelorismi, eksoftalmus, korkea ja kaareva kitalaki sekä pieni leuka. Usein syntymä tapahtuu laskettuun aikaan eivätkä vastasyntyneiden paino, pituus ja päänympärys poikkea normaalijakaumusta. Lapsuudessa todetaan usein hypotonia sekä motorisia ja kognitiivisia kehitysviiveitä. Oireyhtymään kuuluva kehitysvammaisuus on ollut lievää tai keskivaikeaa. Oireyhtymään saattaa joskus liittyä hydrokefalia. Sen muita piirteitä voivat olla sydämen poikkeavuudet.

Shprintzen–Goldbergin oireyhtymä johtuu erilaisista mutaatioista kromosomissa 1 sijaitsevasta SKI-geenissä. Joskus mutaatio ilmenee myös muissa geeneissä. Eräissä tapauksissa taudin taustalla oleva geenivirhe on jäänyt tunnistamatta. Shprintzen–Goldbergin oireyhtymä on useimmiten johtunut sporadisesta uudesta mutaatiosta, mutta sillä on autosomaalinen, vallitseva periytymistapa. Oireyhtymän esiintyvyys on arviolta vain alle yksi miljoonasta. Oirekuvassa on huomattavia samankaltaisuuksia Marfanin ja Loeys–Dietzin oireyhtymien kanssa. Shprintzen–Goldbergin oireyhtymän hoito on oireenmukainen. Se koostuu kirurgisista menetelmistä sekä fysio-, toiminta- ja puheterapian tarjoamasta tuesta. Potilaiden elinikää saattavat lyhentää mahdolliset sydämeen liittyvät tai muut komplikaatiot. Shprintzen–Goldbergin oireyhtymän kuvasivat ensimmäisinä vuonna 1982 Robert J. Shprintzen ja Rosalie B. Goldberg.

## Lähteet